同彭漫者寄鉛山諸友韵送彭歸武夷
作者：陳文蔚
朝代：宋

paragraphs: 兀坐誰與鄰，院古槐陰靜。
美人東南來，共此炎夏永。
危衷慰孤清，羈迹不待屏。
十載懷願見，一日良獨幸。
開樽共有酌，當月免對影。
所講根理致，坦然見心境。
詮評寖及詩，語我挈裘領。
云何方浩浩，遽爾中耿耿。
歸理武夷棹，夢寐江南景。
吾曹貴晚節，莫辭霜露冷。
世事如予何，遺編且重整。